KIRJALLINEN KYSYMYS E-3750/00

esittäjä(t): Ioannis Marínos (PPE-DE) neuvostolle

(1. joulukuuta 2000)

Aihe: WEU:n sulauttaminen Euroopan unioniin

Länsi-Euroopan unionin (WEU:n) puolustusministerit ja Euroopan unionin ulkoministerit kokoontuivat 13. marraskuuta 2000 Marseille'ssa tärkeimpänä aiheenaan WEU:n tulevaisuus. Tässä yhteisessä ministerikokouksessa päätettiin WEU:n toimintojen sulauttamisesta Euroopan unioniin ja allekirjoitettiin tätä koskeva asiakirja. Kuten tiedetään, Turkki (ja myös muita Euroopan unionin ulkopuolisia maita) on mukana WEU:ssa liitännäisjäsenenä (associate member) ja kansalaisuudeltaan turkkilaista henkilöstöä (sotilaallista ja siviilihenkilökuntaa) on mukana sen toiminnoissa. Samoin on asia myös Eurocontrolissa (järjestössä, joka vastaa lentoliikenteen valvonnasta Euroopassa), jossa Turkki on mukana täysjäsenenä ja jossa palvelee turkkilaisia keskijohtoon ja ylimpään johtoon kuuluvia hallintovirkamiehiä.

EU valmistautuu tämän järjestön sulauttamiseen ja uuden yksikön luomiseen sen mallin mukaan. Tämä yksikkö tulee koordinoimaan tehokkaammin ja paremmin organisoidulla tavalla maanosamme lentoliikennettä. Eurooppalaisessa lehdistössä esiintyneiden tietojen mukaan tämän yksikön tehtäväksi tulee myös jäsenvaltioiden lentotiedotusalueiden niiden osien valvonta, jotka nykyään on varattu ainoastaan puolustustarkoituksiin ja jotka tullaan antamaan siviili-ilmailulle.

Neuvostolta kysytään: Mitä järjestelyä tullaan soveltamaan kaikkiin niihin virkamiehiin, joilla on jonkun EU:n ulkopuolisen maan kansalaisuus ja jotka työskentelevät EU:hun sulautumassa olevissa järjestöissä? Kuka tulee päättämään niiden Euroopan ilmatilaan kuuluvien alueiden vapauttamisesta ja luovuttamisesta siviili-ilmailulle, jotka nykyään ovat yksinomaan puolustuskäytössä, tuleeko ilmaliikennettä valvomaan eurooppalainen keskusviranomainen ja mikä tämän elimen kokoonpano tulee olemaan? Erityisesti kysytään: Onko näin olemassa mahdollisuus, että kansallisuudeltaan turkkilainen henkilöstö päättää asioista, jotka koskevat Turkin virallisesti uhkaamien EU:n jäsenvaltioiden puolustusta? Huomautan viitteellisesti, että Turkin ilmavoimat loukkaavat lähes päivittäin Ateenan lentotiedotusalueen ilmatilaa.

Vastaus

(7. toukokuuta 2001)

1. Nizzan Eurooppa-neuvostossa Euroopan unioni vahvisti aikeensa ottaa hoidettavakseen WEU:n kriisinhallintatehtävät. Tässä yhteydessä EU pani merkille WEU:n ministerineuvoston Marseillessa hyväksymät WEU:ta koskevat toimenpiteet, jotka ovat seurausta EU:ssa tapahtuneesta kehityksestä.

2. WEU:n asiaankuuluvien tehtävien sulauttaminen unionin toimintaan ei tarkoita WEU:n eikä sen siviili- ja sotilashenkilöstön sulauttamista. Näin ollen neuvosto ei pysty antamaan lausuntoa niiden Euroopan unionin ulkopuolisten maiden kansalaisia olevien virkamiesten asemasta, jotka ovat tällä hetkellä tai vastaisuudessa WEU:n palveluksessa.

3. Länsi-Euroopan unioni on Eurocontrol-järjestöstä täysin erillinen järjestö, joten WEU:n tehtävien sulauttaminen unioniin ei liity mitenkään Eurocontrolin nykyiseen tai tulevaan asemaan. Ehdotus Euroopan yhteisön liittymisestä Eurocontroliin on parhaillaan neuvoston käsiteltävänä, mikä ei missään tapauksessa tarkoita Eurocontrolin sulauttamista unioniin.

4. Arvoisan parlamentin jäsenen esittämiä, lentoliikenteen valvontaongelmia koskevia kysymyksiä ei ole koskaan käsitelty neuvostossa sellaisinaan.